Jón Baldvin Hannibalsson, fyrrverandi ráðherra og sendiherra, var í morgun sýknaður í Héraðsdómi Reykjavíkur af ákæru um kynferðislega áreitni. Verjandi hans segir dóminn mikið gleðiefni.
Jón Baldvin var ákærður fyrir að hafa strokið Carmen Jóhannsdóttur utanklæða á rassi í matarboði á Spáni árið 2018. Hann hefur alla tíð haldið fram sakleysi sínu og sagt að brotið hafi verið sviðsett. Auk þeirra Jóns Baldvins og Carmenar voru þrjú vitni á staðnum, Bryndís Schram eiginkona Jóns Baldvins, Laufey Ósk Arnórsdóttir, móðir Carmenar, og Hugrún Auður Jónsdóttir. Laufey Ósk studdi mál dóttur sinnar en vitnisburður þeirra Bryndísar og Hugrúnar Auðar veitti framburði Jóns Baldvins stoð. Í niðurstöðu dómsins segir að við mat á sönnunargildi vitnisburðar Bryndísar og Laufeyjar sé litið á tengsl þeirra við Jón Baldvin annars vegar og Carmen hins vegar. Hugrún Auður sagðist reikna með því að hún hefði séð það ef Jón Baldvin hefði gert það sem hann er sakaður um. Hún hafi snúið að Carmen og ekkert hafi byrgt henni sýn.
Vitnisburður mæðgnanna er á móti sagður um sumt ósamrýmanlegur, og samkvæmt vitnum á staðnum því ósannað að Jón Baldvin hafi gerst brotlegur og beri því að sýkna hann. Vilhjálmur H. Vilhjálmsson, verjandi Jóns Baldvins, fagnar niðurstöðu héraðsdóms.
Það er gleðiefni að umbjóðandi minn hafi verið sýknaður í þessu máli. Dómurinn er vel rökstuddur og þetta er lögfræðilega rétt niðurstaða.
Málið fer nú á borð Ríkissaksóknara sem hefur að svo stöddu ekki tekið afstöðu til þess hvort því verður áfrýjað til Landsdóms.
Jón Baldvin Hannibanlsson var í morgun sýknaður af ákæru um kynferðisbrot. Verjandi hans segir að dómurinn sé vel rökstuddur og lögfræðilega réttur. 